Fa re sa gagamalele dilo tse re di ratang, le mo dilong tse dinnye tota, re ka bona masego. Mo letsatsing la ntlha la kopano ya kgaolo, banyalani bangwe ba babulatsela ba ne ba goroga go sa le gale ba bo ba tlhopha manno a ba a ratang. Fa thulaganyo e simolola, lelapa le legolo le le nang le bana ba le mmalwa le ne la tsena le itlhaganetse mo holong e e tletseng. Fa babulatsela ba lemoga gore lelapa leno le ne le batla manno a a tla ba lekanang, ba ne ba ba sutela mo ditulong. Seno se ne sa dira gore lelapa lotlhe le kgone go nna mmogo. Malatsi a se kae morago ga kopano, babulatsela bano ba ne ba amogela lekwalo la tebogo go tswa kwa lelapeng leo. Mo lekwalong leo ba ne ba tlhalosa kafa ba neng ba kgobegile marapo ka teng fa ba ne ba goroga thari kwa kopanong. Ka bonako fela ba ne ba tlala boitumelo le kanaanelo ka ntlha ya bopelonomi jwa banyalani bao ba babulatsela.